
„Meglehet, hogy rosszul gondolkozok a mostani világhoz képest." Kornis Anna grófnő naplója, 1850–1851

Egy szakdolgozat témája olykor a „muszájnak”, máskor pedig a szerencsének, vagy a véletlennek köszönhető. Ez utóbbi igaz jelen esetben is, hiszen a naplóra egy szakdolgozathoz való dokumentálódás során bukkantam rá.

Az 1850. október 1. és 1851. február 1. közötti időszakra vonatkozó feljegyzések legfontosabb témáit a család, a lánynevelés, a házasság jelentik, ugyanakkor működésükben láthatjuk azokat a szokásokat, normákat, amelyeket az a korabeli társasági életet jellemezték. A magyar és erdélyi arisztokrácia széles köre elevenedik meg, de osztrák, lengyel, angol előkelőségek is felvonulnak.

A napló személyes jellegű műfaj lévén érdemes a tükrözés jellemzőire is figyelni: hogyan élte meg a szerző és környezete a politikai–gazdasági–társadalmi eseményeket, változásokat és ezeket hogyan értékelte (jelen esetben az 1848-as forradalomra történik utalás); az emlékezet szerepére a megjelenítettek esetében; de ugyanígy író és a szöveg kapcsolatára, a kifejezésmódra, de az írásképre.

